Paterna reparteix 50.000 bosses de pa contra la violència de gènere
03/02/2020

# Paterna reparteix 50.000 bosses de pa contra la violència de gènere

[![Paterna reparteix 50.000 bosses de pa contra la violència de gènere](/images/noticias/2020/02/bolsas-pan-feminismo-gr.jpg)](/images/noticias/2020/02/bolsas-pan-feminismo-gr.jpg)

03.02.2020

Les bosses s'estan entregant ja en forns i fleques de la ciutat

L'Ajuntament de Paterna està repartint, des de hui, en els forns i fleques del municipi, 50.000 bosses de paper amb el lema “Amb la teua ajuda, véncer la violència masclista serà pa menjat!”, de manera que els paterners i paterneres que vagen a comprar el pa se l'emporten en aquestes bosses que promouen la lluita contra la violència de gènere.  
  
Aquesta campanya de sensibilització, promoguda per la Regidoria de Polítiques d'Igualtat i Inclusió Social, en col·laboració amb la Regidoria de Comerç de Proximitat, pretén conscienciar a la població de la necessitat d'erradicar la violència masclista.  
  
Amb aquesta iniciativa, tal com afirmava la regidora d'Igualtat, Isabel Segura, “podem arribar a més veïns i veïnes gràcies a les bosses de pa, un aliment de consum habitual que ens permetrà estendre el missatge amb més facilitat”.  
  
En aquest sentit, afirmava Segura, “volem demostrar que cada dia més persones s'impliquen en aquesta lluita i que la societat paternera no accepta la violència de gènere”.  
  
Per part seua, el regidor de Comerç de Proximitat, Fernando Carrión, ha destacat que “és important tindre la col·laboració dels comerços de la ciutat per a, entre tots, sumar forces per a combatre aquesta xacra social”.  
  
Des de hui, els veïns i veïnes que adquirisquen pa en els comerços col·laboradors se l'emportaran en aquestes bosses que pretenen continuar amb la lluita per una societat més igualitària i lliure de violència de gènere.